OBVESTILO PRODAJALCEM KMETIJSKEGA ZEMLJIŠČA, GOZDA ALI KMETIJE

Stranke obveščamo, da lahko z določitvijo prodajnih pogojev v ponudbi dosežejo, da se na ponudbo prijavijo samo resni kupci oz. odvrnejo neresni (špekulativni) kupci. Na voljo je nekaj načinov, ki ga izbere prodajalec sam.  Ne gre za obveznost prodajalca, ampak za njegovo prostovoljno odločitev.
Prodajalec lahko kot prodajni pogoj npr. zapiše oz. določi, da 

· lahko se določi, da je potrebno pogodbo podpisati in izpolniti pogodbene obveznosti (plačilo kupnine) v nekem roku (npr. takoj po podpisu pogodbe) ali npr. 10, 15, 30 dni po pravnomočnosti odločbe o odobritvi pravnega posla; če pogodba ne bo podpisana in pogodbena obveznost ne bo izpolnjena, lahko prodajalec ponudbo ponovi
ALI
· sprejemnik ponudbe mora hkrati z izjavo o sprejemu ponudbe ali do izteka roka za sprejem ponudbe prodajalcu plačati aro v vrednosti (npr. 10% kupnine) na način , določen v ponudbi. V primeru, da ara ni plačana, se šteje da ponudba ni bila sprejeta. (Plačilo are bo potrebno pri upravnem organu izkazati. Plačana ara se v primeru odobritve pravnega posla in ob izpolnitvi prodajne pogodbe všteje v kupnino, če pa organ pravni posel ne odobri, se ara vrne.)
Stranke opozarjamo, da pogoji ne smejo biti očitno nepošteni, nemogoči ali nezakoniti, saj bi lahko upravna enota zavrnila odobritev pravnega posla.
Stranke seznanjamo tudi z zavezujočo naravo ponudbe. Ko je ponudba objavljena na oglasni deski upravne enote, vas ta zavezuje. Ne morete je enostransko umakniti ali spremeniti pogojev, če se pojavi kupec, ki vam ni po volji.
Predkupna pravica je močnejša od vaše izbire. Če vašo ponudbo z vsemi pogoji sprejme predkupni upravičenec z močnejšo pravico po 23. čl. Zakona o kmetijskih zemljiščih (Uradni list RS, št. 71/11 – uradno prečiščeno besedilo, 58/12, 27/16, 27/17 – ZKme-1D, 79/17, 44/22, 78/23 – ZUNPEOVE in 100/25), ste mu dolžni zemljišče prodati. Ne morete ga zavrniti in izbrati drugega kupca, ki je nižje na lestvici predkupnih upravičencev ali sploh ni upravičenec. Volja prodajalca o izbiri kupca se upošteva takrat, ča sta kupca po predkupni pravici izenačena.






